**ღვარძლის მთიბავი**

ჟურნალ "საქართველოს მოამბის" პირველ ტომს, რომელიც 1863 წელს ილია ჭავჭავაძის რედაქტორობით გამოვიდა, წამძღვარებული ჰქონდა სახარების სიტყვები:

"ხოლო ლეღვისაგან ისწავეთ იგავი ესე: რაჟამს რტონი მისნი დაჩჩვიან, და გამოვალნ ფურცელნი, უწყოდეთ, რამეთუ ახლო არს ზაფხული".

უბრალო და აშკარა ჭეშმარიტება, რომ "ფურცელთა გამოსვლა" ზაფხულის მომასწავებელია, შეფარვით გამოხატავდა ახალი თაობის იმედებს, რწმენას... ქროლვას იწყებდა ეროვნული თავისუფლების მახარობელი ქარი, ქარაგმულად ნათქვამი წინასწარმეტყველის ხარებასავით გამისმოდა. საგაზაფხულო ზარი შემოკრული იყო:

"უწყოდეთ რამეთუ ახლო არს ზაფხული!"

თავისუფლების პირევლი მეზარე ილია ჭავჭავაძე და მისი თანამებრძოლნი გრძნობდნენ გაზაფხულის მოახლოვებას. მაგრამ ჟამი იყო მძიმე და ახლად შეფოთლილ რტოებს მსუსხავი ქარი დააზრობდა, თუ ყველა ქართველი ხელს არ გამოიღებდა, თუ ყველა ქართველი ხმას არ ამოიღებდა, თუ ყველა ქართველი ხმალს არ ამოიღებდა და თავისუფლების ნავთსაყუდელი არც ისე ახლოს იყო. სანატრელი კი იყო ეს საოცნებო შორეული ზღვის პირი, სადაც საუკუნეთა ღელვისაგან მოქანცული ხომალდი ოდესმე დაისვენებდა.

თავისუფლებავ, შენ ხარ კაცთა ნავსაყუდარი,

შენ ხარ ჩაგრულის, წვალებულის წმინდა საფარი.

შენ ხარ მშვიდობა და სიმართლე ამა ქვეყნისა,

შენ ხარ აღმზრდელი ღვთაებამდე კაცთ ბუნებისა.

მტარვალთა თქმითა ოდითვე ხარ შენ აკრძალული,

ხე ცნობადისა, ედემს რგული, შენი ხე იყო,

მაგრამ სამოთხეც, ყოველისფრით აღსავსე, სრული,

პირველ კაცთათვის უშენოდ არარა იყო...

"მტარველთა ნებით ოდითვე აკრძალული" თავისუფლების ძებნაში უნდა დაელია დღენი იმ შესანისნავ თაობას, რომლის მსგავსი საქართველოს მიწაზე არც მანამდე და, შეიძლება ითქვას, არც მას შემდეგ დაბადებულა.

ამ თაობის დროშაზე გაბედული სიტყვები ეწერა - ჩვენი თავი ჩვენვე უნდა გვეკუთნოდესო.

ზარი შემოკრული იყო, ბრძოლა გამოცხადებული, თქმული იყო:

უწყოდეთ, რამეთუ ახლო არს ზაფხული!

"ახლო არს ზაფხული" - საქართველოს ეროვნულ თავისუფლებას მოასწავებდა. უნდა დამსხვრეულიყო მძიმე უღელი, შეხსნილიყო შემბორკავი აპეურები, შვებით ამოეხვნიშა მხსნელს, მთესველს, პოეტს, მოქალაქეს. ბორკილი უნდა შეხსნოდა აზრსა და სიტყვას. ქართულ სიტყვას, ოდესღაც მდიდარსა და მაღალს, აწ კი წამხდარსა და ღვარძლმოდებულს. დედა-ენა უნდა განთავისუფლებულიყო, გამოცოცხლებულიყო.

ჯერ კიდევ ყურში უტრიალებდა ყველას პოეტის ნათქვამი:

რა ენა წახდეს,

ერიც დაეცეს,

მოეცხოს ჩირქი ტაძარსა წმინდას.

ერიც და მისი ენაც უმეშველოდ იყო მიტოებული. აქა-იქ თუ გაიელვებდა ზემოთქმულის მსგავსი სიყტვები, გულამოსკვნით ნათქვამი, სევდიანი, მაგრამ მაინც მხოლოდ სიტყვები. საქმე კი, ნამდვილი ბრძოლა წინ იყო.. ამ საქმეს, ნამდვილ საქმეს და ბრძოლას ხელი მოჰკიდეს მათ, ვინც თერგის წყალი დალია, ვის დროშაზეც ეწერა: ჩვენი თავი ჩვენადვე უნდა გვეყუდნესო!

ბარდმორეულ ქართულს შველა სჭირდებოდა. მშველელი გამოჩნდა და სარეველას ნამგალი გამოუჩნდა. სათიბი ბევრი იყო, ღვარძლის სათიბი. მაგრამ ძნელი იყო ღვარძლის თიბვა და კლანჯას ამოძირკვა. ღვარძლს სიკეთე ხომ არა სთესავს, რომ სიკეთესავით მეჩხერად ამოვიდეს, ღვარძლის თესლს ბოროტება ხელუკუღმა აპნევს კეთილ ხნულში, ამიტომაც მრავლდება საოცრად, ფესვსაც მაგარს იდგამს. მოსპობაც ძნელია.

ეს ღვარძლი იყო ყოველგვარი უცხო, რაც ხელს უშლიდა სამამულო რქის გაზრდას და გაფურჩქვნას... ეს უცხო, თავის ადგილას ალბათ კეთილი, აქ, ქართულ მიწაზე ნარ-ეკალივით ამოსულიყო, ქართულისათვის შეუგუებელი და ხელშემშლელი.

ეს ღვარძლი იყო ყოველგვარი შინაური მანკიც, რაც აბრკოლებდა კეთილი თესლის გაღვიძებას და აღმოცენებას.

არა ერთი და ორი კეთილი თაობა შეეწირა ამ ღვარძლის ამოძირკვას. ეს ბრძოლა დღესაც არ არის დამთავრებული, ღვარძლის ფესვი აქა-იქ ახლაც ძალუმად დიძახებს ხოლმე და სიკეთის თავთუხს გადაუვლის. ღვარძლი ადვილად როდი ისპობა. ღვარძლის თიბვა ჯერ დამთავრებული არ არის...

ჰოდა, ღვარძლს ნამგალი გამოუჩნდა. ეს ნამგალი საიმედო მარჯვენას არა ერთ საიმედო მარჯვენას ეპყრა. მთიბავნი იყვნენ ილია, აკაკი, ვაჟა, მაჩაბელი....

ისინი სთიბავდნენ ღვარძლსა და შალაფას, ძირკვავდნენ კლანჯას, ახარებდნენ თავთუხსა და დოლის პურს. თავთუხითა და დოლისპურით თავისუფალი ქართველი ბავშვები უნდა დაზრდილიყვნენ.

ღვარძლის მთიბავთა შორის საქართველოს ანაგული კუთხის - ქართლის შვილი იაკობ გოგებაშვილიც გამოჩნდა. იგი ვეფხვივით ტრიალებდა და თავის მადლიან ნამგალს აზამბარელი ვაჟკაცივით იქნევდა. შეიძლება ითქვას, რომ მას თვის უფროს მეგობრებზე არა დნაკლებ ჰქონდა ძვალ-რბილში გამჯდარი ღვარძლის სიძულვილი. აკვანში ჩანამღერი, ქართლის მიწიდან ამოსული, კრიალა ციდან დაფრქვეული, ზენაქარისა და ქვენაქარისაგან მოტანილი მადლი მშობლიური ენისა მოსდევდა და წმინდა ქართულის შემრყვნელ ღვარძლს ღვარძლიანად ებრძოდა, ჰკაფავდა, გაცოფებით თიბავდა. იცოდა, უცხო თესლი წალეკვას უქადდა აკვანში გაგონილს და სატირალოს.

მან მშობლიურ ქართულს - დედა ენას, ეროვნების ბურჯი და ციხე-სიმაგრე უწოდა, ყოველ ნაბიჯზე, ყველგან, ყველასთან ამტკიცებდა, ქადაგებდა, ენა ცხოვრების ბურჯია, თუ ქართული დავივიწყეთ, გადავგვარდებითო.

ამიტომ დააწერა მან თავის წიგნს: "მხოლოდ იმ ხალხს შეუძლია პროგრესის გზაზე იაროს, რომელიც აზროვნებს და მეტყველებს თვისს დედა-ენაზეო" (ფიხტე უფროსის სიტყვბი).

ამიტომ შეუქმნა მან თავის ხალხს უბადლო "დედა-ენა", ამიტომ გაუღო მან თავის ხალხს ბუნების კარი, გაუღო, გადაახედა, დაანახვა საქართველო და უთხრა: შენ ხარ მფლობელი ამ უბადლო საუნჯისაო, მოუარე და იბედნიერეო.

გოგებაშვილმა ჩააგონა თავის თანამედროვეებს, რომ ქართული ენა ისეთივე მდიდარია, როგორც ბუნება კავკასიონისა, სადაც ერთს პატარა მანძილზე პოლუსი, ტროპიკი და ზომიერი სარტყელი ერთად შეყრილან, სადაც საუკუნო თოვლით შემოსილი მთის მწვერვალები დასცქერიან ბროწეულს, ლეღვს, ვაზს, ლიმონს, ფორთოხალსა და სხვა ტროპიკულ მცენარეულობას, და სადაც ყოველი ფეხის ნაბიჯზე ახალ-ახალ წარმტაც სურათს შეხვდები...

მაგრამ ვაფასებთ ჩვენ ამ დაუფასებელს საუნჯეს?

გვესმის მისი უმაღლესი ღირსება და მნიშვნელობა?

ეკითხებოდა თავის თავსაც და ქართველებსაც იაკობ გოგოებაშვილი და პასუხს თვითონვე იძლეოდა:

"ქართული ენა ამჟამად ჰგავს მშვენიერს ფოლადს სახნისსა, რომელიც უგუნურს პატრონს კუნჭულში მიუგდია, იშვიათად ჰხმარობს და ჟანგს აჭმევინებს".

ასეა მარტო სასწავლებელში კი არა, ოჯახშიც, ქართულ ოჯახშიც, სადაც ეს ენა ბატონ-პატრონი უნდა იყოს, სადაც ფრთები უნდა ჰქონდეს გაშლილი და უფლობბდეს.

ასე არა მარტო გადაგვარებულ მოხელეთა და ფუქსავატ არისტოკრატთა ოჯახებსი, ეს სენი მოწინავე, განათლებულ დასსაც კი გადასდებია.

"არა ერთს განათლებულს ქართველს სახლობას შეხვდები, სადაც მოზარდი თაობა ლაპარაკობს და ტიტინებს რომელსამე უცხო ენაზედ და ქართულისა და ჭაჭანებაც არ ისმის".

ასეა მათ ოჯახებსი, ვინც "ლიტერატურაში ცხარე-ცხარე სიტყვებს ხარჯავდნენ მამულის შვილობაზედ და საქმეს კი იმით გაათავეს, რომ თვითონაც უღალატეს ეროვნებას და თავიანთ სახლებიდანაც გამოაძევეს ქართული ენა".

აი, აქ იყო სათიბი ღვარძლისა და კლანჯა ბალახისა, რომელსაც თუ თავის დროზე არ მოხვდებოდა ალესილი თოხის პირი, ფესვს მოიმაგრებდა, ამოყელყელავდებოდა და კეთილ ყანას თავზე გადაუვლიდა. ფითრი და ავი ბალახი ოჯახსაც მოსდებოდა. ამიტომ აღრჩობდა ღვარძლის მთიბველს და კეთილი თესლის ქომაგს მრისხანება, ყელში ებჯინებოდა და მკაცრ, მაგრამ სამართლიან განაჩენს სწერდა:

"... ის მშობელნი, რომელნიც თავისს შვილებსა ზრდიან გარეშე დედა-ენის გავლენისა, სწყვეტენ კავშირსა მათსა და სამშობლოს შორის, უკარგავენ თავისს ქვეყანასა მამულიშვილებს, ამცირებენ იმ რაზმს ქართველებისას, რომელნიც ემსახურებიან სამშობლოს წარმატებას... ეს მშობელნი დამნაშავენი არიან სამშობლოს ქვეყნის წინაშე".

მცდარ, მრუდე გზზე დამდგარი ოჯახი დამნაშავეა, შემცოდე სამშობლოს წინაშე, ის იმ მამულიშვილს უკარგავს ქვეყანას, რომელიც სამშობლოს მომავალს უნდა ემსახუროს, მისი მხსნელი რაინდი უნდა იყოს, მისთვის თავი უნდა გასწიროს. შენ კი დედა-ენას ართმევ ბავშვს და უმცირებ სამშობლოს სიყვარულს. ეს ხომ ღალატია...

ამაში დიდად არიან დამნაშავენი ქართველი "ნასწავლი ქალები". და არც მათ ასცდენიათ საკადრისი მსჯავრი:

"გულწრფელად რომ გამოვტყდეთ, ათიოდე მანდილოსანს გარდა მთელი ჩვენი ნასწავლი ქალობა წარმოადგენს თავსუბუქა არსებათა გროვას, რომელნიც მოკლებულნი არიან საღს, ადამიანურ აზროვნებას, მაღალს მისწრაფებას"...

მათ დავიწყებიათ დედის მოვალეობა, დავიწყებიათ ილიას თქმული:

დედავ! ისმინე ქართლის ვედერება:

ისე აღზარდე შენ შვილის სული,

რომ წინ გაუძღვეს ჭეშმარიტება,

უკან ჰრჩეს კვალი განათებული.

ქართველი ქალების "განათლებული საზოგადოება" აჰყოლია მოდას, ფუქსავატ დროსტარებას.

კიდევ კარგი, რომ ღვარძლი და ფითრი მთლიანად არ მოსდებია საქართველოს სხეულს, ერთიანად არ წაულეკავს კეთილი ჯეჯილი. ამ ჯეჯილის მოვლა-პატრონობა და გამომარგვლა უნდა.. და გოგებაშვილი გულმოდგინედ უხსნის და ასწავლის მარგვლისა და გასხვლის წესს. ამხნევებს მათ, ვისაც გული გასტეხია და ჰგონია, ქართული ენა საბოლოოდ იღუპებაო. არა, არც ასე სუსტია სიკეთის თესლი და ფესვი, არც სიკეთის თესლისა და ფესვის მოსპობა და ამოძირკვაა ასე ადვილი. ბუნება ადამიანისა საბოლოოდ ვერ უარყოფს მშობლიური სისლხისა და მიწის ძახილს, დაბადებიდანვე უნებურად გაღვიძებულ ბგერებს, აკვანზე ნამღერ იავნანას.

"ყოველს ადამიანს დაბადებიდან ჰყვება მიდრეკილება და ნიჭი დედა-ენის ადვილად და ღრმად შესწავლისა; სწროედ ამ გვარად, როგორც ბულბულს ჰყვება დაბადებიდანვე ბულბულის გალობის ნიჭი".

ბულბული მხოლოდ თავისი ხმიტ დედა-ენით გვიმღერებს ტკბილად. მას არ შეუძლია ყვავის ან არწივის, თუნდაც მოლაღურის ხმით გამოხატოს თავისი სულის მოძრაობა.

"სულის მოძრაობას მხოლოდ დედა-ენა ჰხატავს სინამდვილითა და სისრულით".

დედა-ენა არის ე ნ ა გ უ ლ ი ს ა,

დედა-ენა არის ენა გრძნობისა, ენა პოეზიისა და ლოცვისა.

"მხოლოდ დედა-ენა არის ე ნ ა გ უ ლ ი ს ა, გრძნობისა. სხვა ენა აქ ყოვლად უძლურია. მხოლოდ დედა-ენაზე შეიძლება ილოცოს ადამიანმა გულ-მხურვალედ".

სხვა ენა, რაც უნდა კარგად შეისწავლოს ადამიანმა, არის ე ნ ა მ ე ხ ს ი ე რ ე ბ ი ს ა. მეხსირების ენა ვერ შეცვლის გულის ენას, მეხსიერების ენა უძლურია. იგი ვერ გამოხატავს ადამიანის ღრმა გულის ყოველ მიმოქცევას, მღელვარე ფიქრის მიდინებას, მეხსიერების ენა შედის ადამიანის არსებაში, გულის ენა კი თვით არსებიდან გამოდის. მისი ნაჟურია, მისი სისხლია და ცრემლია.

"არც ერთ მწერალს, რომელსაც კი უცხო ენაზე უწყია წერა, არ შეუქმნია თავისებური სტილი და მეტ-ნაკლებობით ყოფილა უფხო და ღარბი ენის პატრონი".

მაგრამ იძლევა თუ არა დედა-ენის უპიტატესობის ზემოთ ჩამოთვლილი საბუთები იმის საფუძველს, რომ უარვყოთ უცხო ენების შესწავლა, დავკმაყოფილდეთ მხოლოდ მშობლიურის საფუძვლიანი შესწავლით, შემოვავლოთ მშობლიურ ქართულს ჩინური კედლები, შევიზღუდოთ, არ ვასწავლოთ ბავშვებს უცხო ენები.. არა. იაკობ გოგებაშვილი ამას არ ასწავლიდან ქართველ ხალხს. მისი აზრით. კაცი, რომელიც სხვა ენას შეისწავლის, მეორე ადამიანად იქცევა, თითქოს სხვა თვალი ეხილება, სამყაროს უფრო ფართოდ ხედავს, ჰორიზონტი უფართოვდება. მაგრამ ეს უნდ მოხდეს მშობლიური ენის საფუძვლიანი შესწავლის შემდეგ.

"თუ ჩვენში იპოვებოდნენ და იპოვებიან უცხო ენების მშვენივრად მცოდნენი, ეს იყვნენ და არიან ის პირნი, რომელთაც პატარაობიდანვე ქართული ენა ზედმიწევნით შეუსწავლიათ და ამ ცოდნაზე აუშენებიათ რუსულის, ფრანგულის, ინგლისურის და ნემეცურის ენებსი სწავლა. მაგალითად საკმარისია დავასახელოთ დიმიტრი ყიფიანი, გრიგოლ ორბელიანი, ივანე მაჩაბელი, ნიკო დადიანი და სხვანი".

"ეტლი ქართული ეროვნებისა" ტაატით მიდიოდა, ვაივაგლახით მიიკვლევდა გზას. ამის წამლად და მალამოდ იაკობ გოგებაშვილი მიიჩნევდა მომავალი თაობის ზემოთ ჩამოთვლილ მწერალთა და მოღვაწეთა მაგალითით აღზრდას.

"რათა ტაატით არ იაროს საქართველოს ეროვნების ეტლმა, ან არ გაჩერდეს ერთს ადგილას, საჭიროა მასში შევაბათ ძირში ქართული ენა და ყევრად მოვუბათ რუსული ენა და სხვა ენები. მაშინ, და მხოლოდ მაშინ, ეტლი ჩვენის ეროვნებისა ჯეროვანის სისწრაფით ივლის..."

იაკობ გოგებაშვილის აზრით სხვა ენათაგან უპირატესობა რუსული ენის სესწავლას უნდა მინიჭებოდა, რადგან:

რუსული - სახელმწიფო ენაა.

რუსული - ენაა ხალხისა, რომელთაც ისტორიულმა ბედმა დაგვაკავშირა.

რუსული - კულტურული ენაა, რომლის შემწეობით ვითვისებთ ევროპულ კულტურას.

იაკობ გოგებაშვილის თქმით რუსულს "მიუცილებლად მოელის მნიშვნელობა ერთის მსოფლიო ენისა".

მაგრამ, როგორც ითქვა, ამ "მსოფლიო ენებს" მხოლოდ მშობლიური დედა-ენის საფუძვლიანი შესწავლის შემდეგ უნდა შეეღოთ ქართველი ბავშვის ცნობიერების კარი, სარეველასავით არ უნდა გადაევლოთ ბავშვის ნორჩ მეხსიერებაში არმოცენებულ მშობლიურ ყლორტზე, არ უნდა დაეჩაგრათ მთავარი და ძირეული.

ეს კი, სვალალოდ, ასე იყო და რომ ასე არ ყოფილყო, ამისათვის ყველა ქართველს უნდა ამოეღო ხმა, გამოეღო ხელი და თუ საჭირო იქნებოდა, ხმალიც ამოეღო.

"ანთეოზისათვის ძლიერია მთელი ერი საზოგადოდ და ყოველი ადამიანი კერძოდ, ვიდრე იგი მტკიცედ სდგას ეროვნულს ნიადაგზე; ხოლო მასავით სუსტდება და იღუპება, როდესაც იგი შორდება ამ ნიადაგს, სწვეტს მასთან განმაცხოველებელ კავშირსა".

ეროვნული ნიადაგის გაპოხიერების ერთ-ერთი მნიშვნელოვან ფაქტორად იაკობ გოგოებაშვილს გმირ მამა-პაპათა აჩრდილების გამოხმობა, მათი მოშველიება, მათი მაგალითით თანამედროვეთა აღზრდა მიაჩნდა. ამით იგი ილია ჭაჭავაძეისა და აკაკი წერეთლის გაზას მისდევდა, იმ განსხვავებთ, რომ ის თვის ისტორულ მოთხრობებს ბავშვებისათვის წერდა.

"ქართული ენა ისეთივე მრავალფეროვანია, როგორიც არის ჩვენი ერის ისტორია, წარსული ცხოვრება, სავსე მრავალგვარი მოქმედებითა, თვისებითა, აზროვნებითა, გრძნობებითა, დიდი სიხარულითა, ძლიერი მწუხარებითა, და რომელიც წარმოადგენს იმ გვარს ღრმას და დაუსრუელბელ დრამას, რომ ასი შექსპირიც ვერ ამოსწურავს მის ძირამდის".

ერთ-ერთი ისტორიული მოთხრობის სქოლიოში მწერალი ასე მიმართავს მკითხველს:

"აჰა, მკითხველო, ერთი მეათასედი, ასე ვთქვათ, მოქმედება ამ საოცარი დრამისა, რომლის შინაარსი ამოღებულია "ქართლის ცხოვრებიდან".

გოგებაშვილმა იცოდა, თავის ისტორიას მოწყვეტილი ხალხი ანთეოსივით დასუსტდებოდა და დაიღუპებოდა, მას მუდამ ახსოვდა თერგდალეულთ დიდი მესვეურის ნათქვამი: ერის დაცემა იწყება იქიდან, სადაც თავდება წარსულის ხსოვნაო.

თავის წინამორბედთა კალმით გაცოცხლებული დიმიტრი თავდადებულისა და თორნიკე ერისთავის მსგავსად იაკობ გოგებაშვილს მომავალი თაობის თვალწინ ქართლის ბედუკუღმართი ცხოვრების ფერფლიდან ამოჰყავდა სამშობლოსათის თავდადებული რაინდები, ტკბილი ქართულით, ძალდაუტანებელი, დამაინტერესებელი თხრობით უამბობდა მათ თავგადასავალს... აქვე უნდა ითქვას, რომ მწერალი მუდამ გრძნობდა ისტორიის მამოძრავებელი ძალის - ქართველი მშრომელი ხალხის მნიშვნელობს, მის როლს საქართველოს მტრების წინააღმდეგ ბრძოლაში. მისი ისტორიული მოთხრობების გმირები უმთავრესად გლეხები არიან. ვინც გოგებაშვილის მოთხრობებს წაიკითხვს, რასოდეს დაავიწყდება ქართველი მთიელები - სამასი არაგველის სახელით ცნობილნი, რომელთაც თავი გასწირეს აღა-მაჰმად ხანის ურდოებთან უთანასწორო ბრძოლაში ("სამასი თავდადებული გლეხი"), არ დაავიწყდება ქიზიყელი გლეხი ბოსტაშვილი, რომელმაც ფიცხელ ბრძოლაშვი უცხენოდ დარჩენილი ერეკლეს თავისი ცხენი დაუთმო და ამით ნიშანი მიუგო თავად ანდრონიკაშვილს, რომელმაც მეფეს დასცინა: მობრძანდი უკან შემომიჯექი, ჩემი ცხენმი ორივეს კარგად გვატარებსო; არ დავიწყდება ხეზე მჯდარი პატარა ინგილო ქალი, რომელმაც მეფე ერეკლეს თავზე ქლიავი გადააყარა, თათრული ქუდი რად გახურავსო. ასევე დაუვიწყარია კავთისხეველი ქვლივიძიანთ გააზნაურების ამბავი, ცხრა ძმა ხერხეულიძეთა თავდადება მამულისათვის.

იაკობ გოგებაშვილი ერის მოძღვარი იყო და სხვანაირად ვერ დაწერდა, ერის უმრავლესობას, მისი რეალურ ზალას და ისტორიულ დამსახურბას თვის მკითხველს ვერ დაუმალავდა, იგი მუდამ სასოებით იხსენიებდა იმ გმირებს, რომლთაც, გრიგოლ ორბელიანის თქმით:

და გარდიწერეს პირჯვარი... ვაჟკაცებრ ხმალი იშიშვლეს...

და შავარდენებრ მივარდნენ სპარსთა ურიცხვსა სიმრავლეს,

შესძრეს ... გაჰფანტეს... მაგრამ... ზედ თავი თვისიც დააკლეს,

ფიცი ვაჟკაცთა წმინდა არს... მათცა სიკვდილით შემოწმეს!

განა ქართველი ოდესმე დაივიწყებს მშვენიერ მოთხრობას "იავნანამ რა ჰქმნა", რომელშიც საქართველოს წარსულის ერთი ბნელი ფურცელია გადაშლილი, ფურცელი, სადაც მოთხრობილია ოდესღაც კეთილმეზობლურად მცხოვრებ ქართველთა და ლეკთა შეჯახების ამბავი. გარდა მთავარი იდეალისა, მოთხრობა უაღრესად საინტერესოა იმითაც, რომ ავტორი სულგრძელობას იჩენს ამ მოთარეშე ტომის მიმართ, მისი წარმომადგენლები ნამდვილ ადამიანებად გამოჰყავს და მოთხრობის დასასრულს ხატავს ამ ორი, ერთ ბედში მყოფი დაჩაგრული ტომის მეგობრობის იდეალურ სურათს.

უძლეველია ძალა აკვანზე დამღერებული იავნანისა. იავნანა დასაბამია ჩვილის გულში ქვეშეცნეულად ჩასახული მშობლიური გრძნობისა. იავნანა დედაა დედა-ენისა.

იაკობ გოგებაშვილის ცხოვრება და მრავალფეროვანი შემოქმედება დადასტურებაა იმისა, რომ შვილს მხოლოდ დედა არ უმღერის მშობლიურ იავნანას. მამაც უმღერის შვილს, უმღერის ვაჟკაცური გულისტკივილით და ჩუმი გამოუთქმელი სიყვარულით - აკვანშივე უნერგავს დედა-ენისა და სამშობლოს სიყვარულს და კეთილშობილ ადამიანად, მომავლის ადამაინად ზრდის.